### Resumé

[adresse] samarbejdsaftale med Team Danmark udløber den 31. december 2025. Samarbejdet er blevet evalueret for perioden 2022-2025, og evalueringen viser, at aftalen er blevet opfyldt. På baggrund af evalueringen er der udarbejdet et forslag til en ny samarbejdsaftale for perioden 2026-2028. Aftalen har ikrafttrædelse den 1. januar 2026 og udløber den 31. december 2028. Udkast til aftalen er vedlagt som bilag. Sagen behandles sideløbende i Kultur- og Idrætsudvalget og i Børne- og Familieudvalget. Sagen skal endelig godkendes af Byrådet.

### Sagsfremstilling

Vejle Kommune indgik i 2009 en aftale med Team Danmark som eliteidrætskommune for perioden 2010-2012. Samarbejdet er siden blevet forlænget i tre perioder: 2013-2017, 2018-2021 og 2022-2025.

I Vejle Kommune er samarbejdet forankret i EliteVejle, som understøttes af et eliteidrætsråd med repræsentanter fra Kultur- og Idrætsudvalget, Børne- og Familieudvalget, foreningslivet, uddannelsesinstitutioner og erhvervsliv. Som Team Danmark-kommune er det et krav at tilbyde talentklasser i udskolingen. Disse er placeret på NOVA skolen.

Aftalen bygger på en helhedsorienteret tilgang til talentudvikling, hvor klubber, uddannelsesinstitutioner, forældre, trænere og atleter samarbejder tæt.

**Evaluering af perioden 2022-2025**

Evalueringen er gennemført via spørgeskemaer og interviews. Den peger samlet på et stærkt og velfungerende samarbejde, hvor følgende områder fremhæves:

* Bæredygtige talentudviklingsmiljøer
  Tværgående samarbejde om talentudvikling er styrket, og EliteVejle har spillet en central rolle som bindeled og videnspartner.
* Dual Career
  Elever i eliteidrætsklasserne oplever at kunne balancere skole og sport gennem fleksible rammer, stærkt sammenhold og høj faglig støtte. Samarbejdet med ungdomsuddannelserne er ligeledes styrket.
* Det hele menneske
  Tilbud, der kombinerer fysisk træning, mentale redskaber og sociale fællesskaber, har haft stor betydning for talenternes trivsel og motivation.
* Ekstern hjælp
  Synligheden af talentarbejdet er øget, bl.a. gennem TalentEventet og Talentaktier, som har styrket båndet til erhvervslivet og skabt nye støttemuligheder for talenterne.

Evalueringen viser samtidig, at der fortsat er behov for at fastholde og videreudvikle de tværgående indsatser, hvorfor ovenstående indsatser forslås videreudviklet i et eventuelt fremtidigt samarbejde.

Evalueringen er vedlagt som bilag.

**Ny samarbejdsaftale 2026-2028**

Med afsæt i evalueringen er der udarbejdet et forslag til en ny samarbejdsaftale mellem Vejle Kommune og Team Danmark. Aftalen har til formål at styrke vilkårene for eliteidræt og talentudvikling i Vejle Kommune.

Aftalen bygger på erfaringerne fra de seneste års samarbejde samt principperne i *Lov om eliteidræt* (2004) og skal bl.a. sikre:

* Gode trænings- og instruktionsmuligheder for talenter og eliteudøvere,
* Helhedsorienteret udvikling af talenter, både fysisk, personligt og socialt,
* Talentrekruttering og -udvikling,
* Uddannelsestilbud og støtte til en Dual Career-struktur,
* Sociale og arbejdsmæssige støtteforanstaltninger for eliteudøvere.

Udkast til samarbejdsaftale er vedlagt som bilag. Hvis den nye aftale godkendes politisk, sendes den til endelig behandling i Team Danmarks bestyrelse, hvorefter den kan underskrives.

**Økonomi**

EliteVejle finansieres af følgende:

* 809.000 kr. årligt i aktivitetsmidler fra Vejle Kommune
* 100.000 kr. årligt fra Team Danmark
* 550.000 kr. årligt fra Folkeoplysningsudvalget øremærket [adresse] og samarbejdsklubber.

### Klima og resiliensvurdering

Ingen bemærkninger.

### Sagens videre forløb

Sagen skal behandles i Børne- og Familieudvalget samt af Økonomiudvalget og Byrådet.

### Historik

#### Kultur- og Sundhedsdirektøren indstiller, den 4. november 2025, punkt 147:

at [adresse] aftale med Team Danmark forlænges for perioden 2026-2028 jf. vedlagte aftaleudkast, og

at aftalen finansieres af de afsatte midler i Kultur- og Idrætsudvalgets budget, og

at aftalen, for så vidt angår idrætsskoler, finansieres af de afsatte midler på Børne- og Familieudvalgets budget.

####

#### Beslutning fra Kultur- og Idrætsudvalget, den 4. november 2025, punkt 147:

Anbefales.

#### Beslutning fra Børne- og Familieudvalget, den 6. november 2025, punkt 99:

Anbefalet.

Kristina Berg var fraværende.

####

#### Beslutning fra Økonomiudvalget - 2022-2025, den 17. november 2025, punkt 270:

Anbefales.

Fraværende: Torben Schmidt.

### Beslutning

Godkendt.

Fraværende: Sophie Klausen, I stedet mødte Flemming Danielsen.

Fraværende: Matthias Frederiksen, I stedet mødte Esben Olesen.

Fraværende: Isabella Hermansen.